РЕГЛАМЕНТ (ЕО) № 551/2007 НА КОМИСИЯТА
oт 22 май 2007 година
за изменение и коригиране на Регламент (ЕО) № 952/2006 за установяване на подробни правила за прилагането на Регламент (ЕО) № 318/2006 на Съвета по отношение на управлението на пазара на захарта в Общността и системата от квоти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 40, параграф 1, букви а), б) и г) от него,
като има предвид, че:
(1)
Член 6, параграф 3 от Регламент (ЕО) № 952/2006 на Комисията (2) определя за целите на общата организация на пазарите в сектора на захарта производството на предприятията, и по-специално случая, при който едно предприятие възлага производството на друго. То се счита за производство на принципала при определени условия, между които и това, че общото производство на преработвателя и принципала е по-голямо от сумата на техните квоти. Необходимо е тази разпоредба да се преработи, имайки предвид член 3 от Регламент (ЕО) № 493/2006 на Комисията от 27 март 2006 г. за установяване на преходни мерки в рамките на реформата на общата организация на пазарите в сектора на захарта и за изменение на регламенти (ЕО) № 1265/2001 и (ЕО) № 314/2002 (3), който предвижда предпазно изтегляне, приложимо спрямо дяла от производството по квоти, което превишава установения в съответствие с параграф 2 от този член праг. Целта на тази мярка е създаването на стимули за произвеждащите захар предприятия да намалят съзнателно своето производство за пазарната 2006/2007 година. Необходимо е също така да се измени определението за производство в член 6, параграф 3, буква б) от Регламент (ЕО) № 952/2006, така че той да насърчава производителите да намаляват производството. Определението на производството за пазарната 2006/2007 година следва съответно да се отнася до сбора от праговете на предпазното изтегляне вместо до сбора от квотите.
(2)
Член 13, параграф 1 от Регламент (ЕО) № 952/2006 постановява, че предприятията са задължени да установяват месечни цени за произведена в рамките на квоти и съответно, произведена извън квоти, захар. Това разграничение не е обаче относимо за рафиньори, тъй като тяхната дейност се състои в рафиниране на внесена захар и следователно не зависи от разпределението на квотите. Необходимо е да се посочи изрично, че разграничението между производството в рамките на квоти и извън тях не се прилага спрямо рафиньори, за да се избегне евентуално объркване.
(3)
По отношение на захарта за промишлени цели системата за отчитане на цените, съставена в съответствие с член 4 от Регламент (ЕО) № 318/2006, следва да постави акцент върху транзакции над минимален обем, тъй като съществува слаб интерес от изграждането на ценови индикатор спрямо транзакции, при които количеството е незначително. Целесъобразно е следователно да се определи минимален праг за прилагането на изискването за създаване и уведомяване на Комисията за средномесечния размер на покупните цени.
(4)
Необходимо е прилагането на преходните разпоредби, постановени в член 15 от Регламент (ЕО) № 952/2006, относно предоставянето на Комисията на данни за цените да се разшири до първата четвърт на 2008 г., за да се даде възможност да бъде съставен доклад за функционирането на системата и последващото въвеждане на информационна система.
(5)
Еднократният данък, който трябва да се заплати за допълнителните квоти захар и допълващите квоти изоглюкоза по силата на член 8, параграф 3 и член 9, параграф 3 от Регламент (ЕО) № 318/2006, е част от собствените ресурси на Общностите в съответствие с член 2, параграф 1, буква а) от Решение 2000/597/ЕО, Евратом на Съвета от 29 септември 2000 г. относно системата на собствените ресурси на Европейските общности (4). Датата за уведомяване на длъжниците за този данък следва да бъде фиксирана с оглед определяне на датата на констатацията за правото на Общността в съответствие с член 2, параграф 2, втора алинея от Регламент (ЕО, Евратом) № 1150/2000 на Съвета от 22 май 2000 г. за прилагане на Решение 94/728/ЕО, Евратом относно системата за собствени ресурси на Общностите (5).
(6)
По силата на член 16 от Регламент (ЕО) № 318/2006 се удържа производствена такса всяка пазарна година върху отпуснатите за дадената година квоти, считано от пазарната 2007/2008 година. Производствената такса е част от собствените ресурси на Общностите по силата на член 2, параграф 1, буква а) от Решение 2000/597/ЕО, Евратом. Датата за уведомяване на длъжниците за тази такса следва да бъде фиксирана с оглед определяне на датата на констатацията за правото на Общността в съответствие с член 2, параграф 2, втора алинея от Регламент (ЕО, Евратом) № 1150/2000.
(7)
Необходимо е да се поправи член 21, параграф 1 от Регламент (ЕО) № 952/2006, който погрешно се позовава на член 2, параграф 1 от този регламент, вместо да съдържа позоваване на член 3, параграф 1.
(8)
Регламент (ЕО) № 952/2006 следва съответно да бъде изменен.
(9)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 952/2006 се изменя, както следва:
1)
Член 6, параграф 3, първа алинея, буква б) се заменя със следния текст:
„б)
общото производство на захар на преработвателя и принципала е по-голямо от сбора на техните квоти или, за пазарната 2006/2007 година - от сбора на праговете, определени в съответствие с член 3, параграф 2 от Регламент (ЕО) № 493/2006 на Комисията (6).
2)
Член 13 се изменя, както следва:
а)
в параграф 1 се добавя следната алинея:
„Разграничението между захар по квоти и извън квоти не се прилага за рафиньори.“
б)
добавя се следният параграф 3:
„3. Постановените в параграфи 1 и 2 разпоредби не се прилагат спрямо преработватели, които закупуват по-малко от 2 000 тона захар в рамките на една календарна година.“
3)
В член 15, първа алинея се заменя, както следва:
„Не по-късно от 20 октомври 2006 г., 20 януари 2007 г., 20 април 2007 г., 20 юли 2007 г., 20 октомври 2007 г., 20 януари 2008 г. и 20 април 2008 г. одобрените по реда на членове 7 и 8 от този регламент предприятия и преработвателите, одобрени по реда на член 17, параграф 1 от Регламент (ЕО) № 318/2006, съобщават на Комисията установените от тях съгласно член 13, параграф 1 от този регламент цени през предходните три месеца.“
4)
Заглавието на глава V се заменя със следното:
„ГЛАВА V
КВОТИ И ПРОИЗВОДСТВЕНА ТАКСА“
5)
В член 18 се добавя следният параграф 3:
„3. Държавите-членки съобщават на Комисията крайния срок за плащане на еднократния данък, посочен в член 8, параграф 4 от Регламент (ЕО) № 318/2006, в рамките на десет работни дни от решението си относно посочения срок.
Държавите-членки уведомяват всяко засегнато предприятие за дължимия данък най-малко един месец преди посочения в първа алинея краен срок и най-късно до 31 януари 2008 г.“
6)
В член 19 се добавя следният параграф 3:
„3. Държавите-членки съобщават на Комисията посочения в параграф 2 краен срок в рамките на десет работни дни от решението си относно последния.
Държавите-членки уведомяват всяко засегнато предприятие за изоглюкоза за дължимите суми най-малко един месец преди посочения в параграф 2 краен срок и най-късно до 30 ноември от пазарната година, от която е отпусната квотата.“
7)
Добавя се следният член 20а:
„Член 20а
Производствена такса
Считано от пазарната 2007/2008 година, държавите-членки уведомяват най-късно до 31 януари всяка година всеки одобрен производител на захар и изоглюкоза за размера на производствената такса, която трябва да заплати за текущата пазарна година.“
8)
В член 21, параграф 1 уводното изречение се заменя със следния текст:
„Всеки одобрен производител и рафиньор уведомява преди 20-о число на всеки месец компетентния орган на държавата-членка, в която се е извършило производството или рафинирането, за общите количества, изразени под формата на бяла захар, от видовете захар и сиропи, посочени в член 3, параграф 1, букви а), б), в) и г):“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 май 2007 година.